Pascua fiesta pai naaweda,
eperãarã wãpachida Jerusalendee ɨtꞌaa tꞌɨ̃de Tachi Akꞌõremaa.
Ma wãdapꞌedaarã tꞌãide pꞌanajida judio–eerã,
judiorã ũraade ijãadapꞌedaarã.
Mãɨrã Felipemaa wãjida.
Mãgɨ́ Felipe Betsaida pꞌuurudepema paji.
Mãgɨ́ pꞌuuru Galilea eujãde bɨ.
Ma judio–eerãpa mãgajida irumaa:
—Señor,
taipa Jesús unu kꞌinia pꞌanɨda ajida.
Mãpai Felipepa nepɨrɨnaji Andreemaa.
Maapꞌeda ãchi omé wãjida Jesumaa nepɨrɨde.
Ũrikꞌãri judio–eerãpa iru jɨrɨmaa pꞌanɨ,
Jesupa mãgaji:
—Ewari paruda aji,
Eperã Akꞌõre Truadepema ɨtꞌaa wãitꞌee.
Mɨa wãarata jararu.
Eperãpa trigo tau apai iru bɨta,
mãgɨ́ tau uu–e pɨrã,
tau apai iru baitꞌee.
Jõdee mãgɨ́ tau uuru pɨrã,
baaipꞌeda yoorode piu pɨkꞌa bɨ mĩda,
madeepa trigo kꞌarra chiwidi tꞌonopari mãikꞌaapa waripꞌeda,
chaupari.
Mãgá tau apaideepa chokꞌara uchiadaitꞌee.
Na pꞌekꞌau eujãde bɨ misa,
eperãpa jɨrɨru pɨrã ooitꞌee ichia oo kꞌiniata,
ichi piukꞌãri atuaitꞌee.
Mamĩda na pꞌekꞌau eujãde bɨ misa,
eperãpa jɨrɨru pɨrã ooitꞌee Tachi Akꞌõrepa kꞌinia bɨkꞌa,
ma kꞌaurepa ichita chokꞌai bapariitꞌee Tachi Akꞌõre ome.
Apidaapa oo kꞌinia bɨ pɨrã mɨa oopi bɨkꞌa,
mãgɨ́ nipaipia bɨ mɨ ome mɨ wãrumaa.
Mãga ooru pɨrã,
mɨ Akꞌõrepa iru pia akꞌɨitꞌee.
—Ɨ̃rá mɨ tꞌãri pꞌua nɨ̃bɨda aji.
¿Kꞌãata jaraima?
¿Nãga jaraikꞌã:
“Akꞌõre,
mɨ kꞌaripáji nãgá banaamerã”?
Ma–itꞌee mɨ cheji,
chupɨria chaitꞌee.
Mapa mɨa jara bɨ mɨ Akꞌõremaa:
“Akꞌõre,
akꞌɨpíji wãara pɨ jõmaarã kꞌãyaara waibɨara bɨ.
¡Óoji pɨchia oo kꞌiniata!”
Mãpai arii pꞌanadapꞌedaarãpa ũrijida ɨtꞌariipa jara bɨ:
—Mɨa mãga akꞌɨpidoo pɨ kꞌapꞌɨa pari mãikꞌaapa waya mãga akꞌɨpiitꞌee.
Eperãarãpa mãgɨ́ pedee ũridakꞌãri,
kꞌĩsiajida pata kꞌĩrau nɨ̃bɨ.
Mamĩda mãɨrã ũkꞌuruurãpa mãgajida:
—Ɨtꞌaripema ángel paji.
Mãgɨ́pata pedeejida ajida.
Mãpai Jesupa mãgaji:
—Jã pedee ũridapꞌedaa,
mɨ–itꞌee–e pajida aji.
Parã–itꞌeeta paji.
Ɨ̃rapɨ Tachi Akꞌõrepa kꞌawapiitꞌee na pꞌekꞌau eujãdepemaarãpa kꞌachia oopata.
Ɨ̃rapɨ Tachi Akꞌõrepa pꞌoyaaitꞌee na pꞌekꞌau eujãdepemaarã poro waibɨa Satanás.
Mamĩda mɨchi kꞌapꞌɨa kurusode jira atadakꞌãri eujãdeepa,
eperãarãpa mɨde ijãa pꞌaneedaitꞌeeda aji.
Mãga jarakꞌãri,
Jesupa jara kꞌinia baji ichi sãgá piutꞌee.
Mãpai eperãarãpa pꞌanaujida:
—Tai ũraade jara bɨ Mesías ichita bapariitꞌee.
¿Sãga pɨa jaraima Eperã Akꞌõre Truadepema kurusode jiradaitꞌee?
¿Kꞌaima ma Eperã Akꞌõre Truadepema?
Jesupa mãgaji:
—Mɨ,
chi ɨ̃daa pɨkꞌa bɨ makꞌɨara taarã–e parã ome.
Nipapatáatɨ mɨ ɨ̃daa pɨkꞌa bɨde pꞌãriu pɨkꞌa bɨde tꞌĩunaadamerã.
Chi pꞌãriu pɨkꞌa bɨde nipaparipa kꞌawa–e bɨ sãmaa wãru.
Mɨ,
chi ɨ̃daa pɨkꞌa bɨ parã ome bɨ misa,
mɨde ijãapatáatɨ.
Mɨa Tachi Akꞌõrepa wãarata jara pëida jarateepari,
parãpa ma pedee ijãadapꞌeda,
iru warrarã pꞌaneedamerã.
Mãga jarapꞌeda,
Jesús ãyaa wãji ichi ununaadamerã.